Flere nordjyske virksomheder trodser regeringens opfordring om, at ansatte skal undgå at krydse kommunegrænser for at komme på arbejde. I sidste uge kom regeringen med en kraftig opfordring til at alle offentlige og private arbejdspladser i Hjørring, Frederikshavn, Thisted, Jammerbugt, Brønderslev, Læsø og Vesthimmerland hjemsendte deres medarbejdere for at mindske udbredelse af cluster-5-virussen. Torsdag talte TV 2 med flere virksomheder, der har valgt at genoptage arbejdet, selvom det betyder, at de ansatte skal krydse kommunegrænser. Opfordrer medarbejdere til at komme på arbejde En af dem er Claus Dahl Pedersen, som er indehaver af Dahl Engineering, hvor der er 12 ansatte. Han siger, at så længe det er ikke er tale om et påbud fra regeringens side, så forbeholder han sig retten til at gå imod opfordringen fra regeringen. - Jeg synes ikke, at det kan være rigtigt, at det skal være op til os, som har noget økonomisk i klemme, at vurdere, om det er sundhedsfagligt begrundet nok, til at vi skal følge en opfordring, siger han til TV Midtvest. Han har derfor opfordret sine 12 ansatte til at komme på arbejde på trods af regeringens anbefalinger. - Ansvaret er hos regeringen og regeringens eksperter. Det er dem, der skal vurderer, om der skal nedlukkes, siger han. Vil beholde forretning Lone Førgaard, der bor i Jammerbugt, har en frisørsalon i Løgstør. Hun er også begyndt at krydse kommunegrænsen for at tage på arbejde, selvom regeringen fraråder det. - Hvis jeg skal have en forretning, når det her er slut, så bliver jeg også nødt til at være her. Og på det grundlag har jeg valgt at sige, at så kører jeg frem og tilbage, siger hun til TV 2 Nord. Minister: Kommer ikke til at lave påbud 5. november opfordrede statsminister Mette Frederiksen borgerne i de syv nordjyske kommuner til at holde sig inden for kommunegrænserne medmindre de varetager samfundskritiske opgaver. Begrundelsen var den mutation af covid-19 kaldet cluster-5, der i første omgang blev konstateret i mink – og efterfølgende blev fundet i 12 nordjyder. Beskæftigelsesminister Peter Hummelgaard siger til TV 2, at regeringen ikke kommer til at lave et egentligt påbud. - Vi har tiltro til, at virksomhederne vil gøre, hvad de kan, for at følge myndighedernes opfordringer.

Opsummering:
Beskæftigelsesminister Peter Hummelgaard siger til TV 2, at regeringen ikke kommer til at lave et egentligt påbud om ikke at forlade kommunegræner.